ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 35, 36 и 37, 
ПОЛУЧЕНИ В ПЕРИОДА 31.03.2011 г. – 04.04.2011 г. 
И ПУБЛИКУВАНИ НА 06.04.2011 г.
ВЪПРОС № 35) 
Здравейте,

Бих искала да направя следното уточнение относно зададен от нас въпрос на 23.03.2011г. по процедура BG161PO003-1.1.05 „Разработване на иновации от стартиращи предприятия”:

Допустим разход ли са такси/лицензи за извличане на демографски, макроикономически и др. статистически данни, необходими за разработването и ефективното функциониране на иновацията?

Благодаря,
Марияна Димчева

31.03.2011 г. (дата на постъпване на въпроса) 
ОТГОВОР № 35)
Уважаема госпожо Димчева,
По процедура № BG161PO003-1.1.05 „Разработване на иновации от стартиращи предприятия" са допустими разходи за придобиване на дълготрайни нематериални активи (ДНА), включително разходи за закупуване на лицензи и др. дълготрайни нематериални активи, необходими за разработване на предлаганата по проекта иновация. 
Оценката на допустимостта на разходите за дълготрайни нематериални активи, посочени в Бюджета на проектните предложения, ще бъде извършвана и в съответствие с разпоредбите на Закона за корпоративното подоходно облагане (ЗКПО), т.е. съгласно стойностните прагове на същественост за дълготрайните нематериални активи, определени в ЗКПО или в счетоводната политика на кандидата.
В този смисъл разходите за закупуване на лицензи/такси за извличане на данни е допустим разход по процедурата, единствено в случаите, когато те са  необходими за разработване на конкретната иновация, отговарят на условието за същественост на ДНМА и са извършени в рамките на срока на изпълнение на проекта (след датата на влизане в сила на договора за предоставяне на безвъзмездна финансова помощ и до изтичане на срока за изпълнение на проекта).

ВЪПРОС № 36 ) 

Здравейте,

Нямам никакъв опит в тази сфера, но желая да кандидатствам по програма   "Разработване иновации от стартиращи предприятия" или друга подобна програма. Очаквам някакъв съвет, какво е възможно да направя, че да реализирам проект. Напълно съм наясно, че за такъв проект трябва финансиране, че да бъде завършен професионално. На този етап не разполагам с финанси за завършване на такъв проект.Ако има някаква възможност за финансиране,дайте съвет, ако сметнете, че не може кажете да не си пилея усилията. Екипът,който ще се сформира е от 5 висококвалифицрани инженери, с опит в проектирането на електронна апаратура, схемотехника, приложен софтуер, фърмуерен софтуер, също така и механичен инженер. Екипът има опит с презентирането, изпитания и внедряване на нови изделия в производство. Целта на екипа е разработка на високотехнологично изделие, което няма подобен аналог във водещите световни производители в тази сфера. Имайки опита от работата в чужди и наши компании, смятаме, че можем да създаден продукт без аналог у нас и в чужбина, който да е конкурентноспособна на нашия и чуждите пазари.Като проблем, за участие в тези програми,виждам е че нямам регистрирано дружество до този момент. Смятам сега да започна процедура за регистриране на дружество. По принцип има фирма на мой роднина, с която евентуално да кандидатствам,възможен ли е и такъв вариант. 

С Уважение:инж.М.Иванов

04.04.2011 г. (дата на постъпване на въпроса)

ОТГОВОР № 36)

Уважаеми господин Иванов,

Целта на процедура  BG161PO003-1.1.05 „Разработване на иновации от стартиращи предприятия" е да насърчи развитието на стартиращите предприятия с висок иновативен потенциал като им предостави подкрепа в етапа на разработване на иновативни продукти, процеси и услуги с потенциал за последващо внедряване в икономиката. Подкрепата по процедурата е изцяло насочена към стартиращи иновативни предприятия, създадени не по-рано от 3 години преди датата на подаване на проектното предложение по процедурата, които притежават необходимия капацитет за изпълнението на успешни проекти, ориентирани към разработване на иновации с оглед увеличаване дела на създаваните иновативни продукти от българските предприятия. В този смисъл разработка на високотехнологично изделие, което няма подобен аналог във водещите световни производители в своята сфера е допустимо по процедурата. С цел да се подпомогнат в най- голяма степен стартиращите иновативни предприятия, финансирани по процедурата, интензитетът на помощта възлиза на 90 %, т.е. кандидатите трябва да съ-финансират само 10 %. 
Условията за плащане на безвъзмездната помощ, когато е сключен договор за предоставяне на безвъзмездна финансова помощ, са посочени в т. 5.7. „Плащане” от Насоките за кандидатстване. Бенефициентите по настоящата процедура имат право да получат авансово плащане, което може да бъде в размер до 20% от общия размер на безвъзмездната финансова помощ. Условие за неговото извършване е предоставянето на банкова гаранция от страна на бенефициента, покриваща пълния размер на исканата авансова сума 

Насоките за кандидатстване и приложенията към тях, съобразно които следва да изготвите проектното си предложение можете да намерите на следния Интернет адрес http://www.opcompetitiveness.bg/bg/projects/id_99.html .

ВЪПРОС № 37 )
Уважаеми Дами и господа, 
Имам следното запитване :

В насоките за кандидатстване по Операция 1.1.1: „Подкрепа за създаване и развитие на стартиращи иновативни предприятия” и Операция 1.1.2: „Подкрепа за разработване на иновации от предприятия и внедряването им в икономиката” в т.2.1.4 е посочено: 

2.1.4. Специфични критерии за недопустимост
.................................................................................................
2) С оглед избягване на припокриването на интервенциите между ОП „Конкурентоспособност” и Програмата за развитие на селските райони 2007-2013 г., подкрепа по настоящата процедура за подбор на проекти не могат да получават:

Микропредприятия по смисъла на чл. 3-4 от Закона за малките и средните предприятия, които имат седалище или клон със седалище на територията на община, посочена в Приложение № 2 към Наредба № 29/2008 г., издадена от министъра на земеделието и храните и/или заявили за подпомагане дейности по проекти, които се осъществяват в община на територията на селските райони в Република България - Приложение № 2 към Наредба № 29/2008 г. (Приложение У към Насоките за кандидатстване).
Може ли да се счита, че „подкрепа не могат да получават микропредприятия които имат седалище  в община на територията на селските райони в Р.България и/или са заявили за подпомагане дейности по проекти по ПРСР

Т.е. микропредприятия които имат седалище  в община на територията на селските райони в Р.България но не са заявили за подпомагане дейности по проекти по ПРСР могат да получат подкрепа по ОП „Конкурентоспособност”.

Предварително БЛАГОДАРЯ за отговора !!!
С уважение : Евгени Стоянов
„Инвест Консулт” ООД

 04.04.2011 г. (дата на постъпване на въпроса)

ОТГОВОР № 37 )

Уважаеми господин Стоянов,

Цитираният от Вас текст от Насоките за кандидатстване по съответните процедури означава, че по съответните процедури не са допустими и не могат да получат безвъзмездна финансова помощ микропредприятия по смисъла на чл. 3 и чл. 4 от Закона за малките и средните предприятия, които имат седалище или клон със седалище на територията на община, посочена в Приложение № 2 към Наредба № 29/2008 г., както и микропредприятия, на които дейностите по предложения за финансиране проект се изпълняват на територията на такава община. 







